যূথিকা : হ্যাঁ, সস্ত। শিখলে হবে – একটা ভবিষ্যৎ আছে, তখন হয়তো তৈরি হয়নি, কিন্তু ছেড়ে দিতো না। তখন যে তৈরি হয়নি, তাকে চান্স দিতো ওই টুইন রেকর্ডে। তো কমলদাকে বলা হলো, আমার ওই রিজেক্টেড স্যাম্পল নিয়ে আমি নিজে ওনার সামনে যাইনি, যাই হোক ওই রিজেক্টেড স্যাম্পলটা শুনে উনি বললেন যে, ‘একে আমি নিলাম।’ হরিমতী – তারপর আর কে কে ছিল আমার মনে নেই। আর বাড়িতে তখন ভগবতীবাবু – গ্রামোফোন কোম্পানির অধিকর্তা – উনি নিজে এসে বাবাকে বলে আমাকে নিয়ে গেলেন। তখন সেখানে কমল দাশগুপ্তের কাছেই আমি প্রথম রেকর্ড করি – ‘আমি ভোরের যূথিকা’ আর ‘সাঁঝের তারকা আমি পথ হারায়ে’। এ গান দুটো খুব পপুলার হয়েছিল।